1N-ta que'el wi we jun cu coj u 'ij rib, xui-ri yin wo'or 'o u chac quin 'ano. Quin bij na 'ut wach u 'anom i Kajwal chwe, wach i wilom pin wach rumal, xak wach u 'alijinsam chwe. 2'O jun achi, lic weta'am u wach, lic re chic i Crísto. Ire, pa cajlajuj junab canok, xak te'et xc'am bi c'a pa urox caj. Yin n-weta'am taj we xa 'e u ch'acul ru', o we xui i ranima xa 'ec, xui i Dios reta'am. 3Xui-ri, lic weta'am chi i achi-le, c'amom nubi chicaj. N-weta'am taj we xc'am bi u ch'acul ru', o we n-xc'am tubic, xui i Dios reta'am ile. 4I achi-le c'amtal bi chicaj, pa xu ta wi tak i tzij chi mi jun winak ca rikaw u bixquil; xak we ta cu rik u bixquil, i Dios cu 'atij che. 5Yin 'ut, lic quin bij ne u 'ij-i jun winak we 'antal che pacha i achi-le; xui-ri n-quin lap ta wib yin, wach i 'utz quin 'an yin. Xui quin lap tak ile chi n-ti in 'ij, n-ti in cho'ab. 6Katzij we ta cwaj quin coj in 'ij (rumal wach xa 'e wila, pues 'o usuc' man are i achi quin bij, yin ile) n-are ta ch'uj laj tzij quin bij, xa are i sak laj tzij. Xui-ri, yin n-cwaj ta quin lap wib, man n-cwaj taj we xa rumal i quin bij-le quiqui bij ni winak chi yin mas 'o ni in 'ij. Xui cwaj yin to' quin quilo, to' quin qui ta, te'uri quiqui bij na, we 'utz i quin tijin chu 'onquil. 7Ni'pa i xa 'e wila chila chicaj, lic nim u 'ij u chomal. Colo rumal-i xpe jun c'ax chwe, pacha jun q'uix 'o chupam in ch'acul; pacha jun u takon itzel, cu 'anbej c'ax chwe, man 'utz n-quin coj ti in 'ij che, wach xa 'e wila na. 8I c'ax-le, oxmul lic in tz'onom che i Kajwal cresaj chwe. 9Xui-ri, i Kajwal u bim chwe: "(N-cwesaj taj.) I wutzil chawe lic cu rik rib awu'; are ile 'o u chac chawe; i in cho'ab mas cu rik u chac chawe are n-ta kas a cho'ab yet." Queje ile xu bij chwe. Rumal-i, quin quicotic, man weta'am chi 'utz we n-ti in cho'ab, man queje ile ca 'alijin ni u cho'ab i Crísto chwe. 10Rumal-i, quin quicot na, are ca 'alijinic chi n-ta kas in cho'ab; xak quin quicot na, are quin yo'yax cumal i winak; xak we 'o rajwaxic chwe; xak we 'o quiqui tzucuj ch'o'oj chwij; xak we quin tij i c'ax. Lic quin quicot chu ch'ijic ronojel ile rumal i Crísto, man we n-ta kas in cho'ab, are 'uri que'el chwe 'o mas in cho'ab rumal ire. 11Iwumal yix, xin lap wib cojbal re in 'ij yin. Xa pacha in tont xin lapan iwu', xui-ri, are te yix qui bij we 'utz in 'anom yin. Yix lic i cojom qui 'ij i juban tijonel, xui-ri ique n-nim ti qui 'ij chuwach in 'ij yin. Katzij ile, tupu n-ta kas in 'ij yin. 12Are xin chacun iwu' ru' u nimal in c'ux, xa 'alijinsax chiwe chi lic in u takon i Dios: xiwil tak i milágro, xak i nimak tak 'anic re i Dios, xak xiwil juban chic c'utbal-re chi i Dios 'o wu'. 13¿Xataba n-junam ta iwilic xin 'ano? Lic xak jun xin 'an chiwe yix pacha quin 'an chique i juban je jutak tzobajil re i Dios. Xui-ri, n-xin tz'onoj ta tzukbal wib chiwe yix, n-xin ya ta wib chikul. We n-'us ti ile xin 'ano, ¡pues chi cuyu in mac! 14Wo'or in yij chic che uroxmul wakan chi quin 'e chi solixic; we xin upon iwu', n-quin tz'onoj ta tzukbal wib chiwe. Are yix quix waj; n-are ti ubitak iwe. Jun kajawxel n-cu tz'onoj ta tzukbal rib chique i ch'utik; are i kajawxel que u tzuk i rac'al. 15Yin lic ronojel in c'ux quin q'uis ni in mer, quin q'uis ni in cho'ab, tobal iwe; queje yin ile chiwe. Xui-ri, cwil yin we mas nim i c'axnabal in c'ux chiwe, are 'uri xa mas co'on pich' i c'axnabal i c'ux yix chwe yin. 16Yix, mokxa qui bij 'ut chi katzij n-ta xin tz'onoj chiwe, xui-ri, mok 'o jujun chiwe quiqui bij chi xa saklej in nojbal chu 'onquil ile; xa quin tijin chi t'oric che i mer chi wo'or coj tijin chu molic, mok quiqui bij. 17¿Xataba 'o jun in takom bi iwu' xa t'orbal iwe que u 'ana? Mi jun. 18Xin bij che i ma Títo chi quix 'e u solij, xak xin tak bi i kachalal jun ru'. Iwonojel yix iweta'am chi i ma Títo mi julaj ix u t'orom. Xak iweta'am chi xak jun i ka c'ux yoj ru' i ma Títo, xak jun i caka 'ano. 19Wachalal, ronojel i xin bij-le, mok qui bij yix xa tobal wib chiwach quin tijin chu 'onquil. Péro n-rumal ti ile xin bij, xa are rumal u nojbal i Crísto; lic chuwach i Dios xin bij ile. Wachalal chi quix waj, ronojel wach i quin 'ano, xa are 'anbal 'utz chiwe yix. 20Man quin ch'ob yin, are quin upon iwu', mok quix 'e in rika n-'us ta i 'anom, n-quix tijin ta chu 'anic pacha i cwaj yin chiwe. We queje i 'anom ile, xak n-quix quicot ta 'uri yix chwe yin, man xa yaj que in 'ana 'uri chiwe. Quin ch'ob yin, are quin uponic, mokxa to' ch'o'oj quix tijin chu 'anic; mokxa ca titat i pam che iwachi'il chi 'o u 'ij; mokxa to' qui petsaj iwoywal; mok quix 'e in rika xa i jachom bi iwib pa tak tzobajil. Quin ch'ob yin mokxa quix tijin chu nuq'uic tzij chiwach; mokxa qui yo'ya iwib chiwach; mokxa to' nim qui 'an che iwib; mokxa quix tijin chu 'anic pacha i to' qui ch'ob yix chi jujunal. 21Quin ch'ob yin, are quin upon julaj chic iwu', pent i Dios co'on tan chic chwe chi quin q'uix na iwumal yix, wach i qui 'ano. Pent ix q'ui quin o' na iwumal, rumal i mac re ujer chi n-iwo'tam ta canok. Pent ni mayim ta can u 'onquil i n-ch'am taj, xak i u 'onquil i to' u rayijbal i ch'acul. Mok queje ile quix 'e in rika quin ch'ob yin.
2 CORINTIOS 12